Կարեն Ավագյանը և առողջապահական խմբի մյուս անդամներն այցելել են Սանկտ Պետերբուրգի ՁԻԱՀ-ի կանխարգելման կենտրոն, հանդիպումներ են ունեցել Սանկտ Պետերբուրգի քաղաքապետարանի, այլ կառույցների ներկայացուցիչների հետ։ Պարոն Ավագյանը հանդիպումների ընթացքում բարձրացրել է իր մտահոգությունները, որոնք առանչվում են Ռուսաստանի կողմից ՄԻԱՎ/ՁԻԱՀ-ով ապրող մարդկանց նկատմամբ կիրառվող ճամփորդական արգելքներին, մասնավորապես, այդ մարդկանց արտաքսմանը։ ՌԴ օրենսդրական այս դրույթը առնչվում է նաև Հայաստանից Ռուսաստանի Դաշնություն մեկնողներին։ Որպեսզի խուսափեն ՌԴ-ից արտաքսումից, չպաշտպանված սեռական հարաբերություններ ունեցած միգրանտները չեն հետազոտվում և լինելով ՄԻԱՎ վարակակիր ու շատ դեպքերում տեղյակ չլինելով այդ մասին՝ վարակում են իրենց կանանց։ Կարեն Ավագյանը, վկայակոչելով հայաստանյան փորձը, առաջարկել է ՌԴ իրավասու մարմիններին քննարկել օրենսդրական նորմերը մեղմելու հարցը։